આ વખતના સોવેનિયરની વાત કર્યા વગર આ અહેવાલ અધુરો જ ગણાય. સામન્ય રીતે આવા કાર્યક્રમો વખતે વહેંચવામાં આવતા સોવેનિયરોમાં, કલાકારોના ફોટા અને જાહેરખબરોનું જ પ્રાધાન્ય હોય છે. પણ…ના, આ સોવેનિયરને શ્રી. રસેશ દલાલ અને દેવિકાબેન ધ્રુવ જેવા સાહિત્ય અને કલાના પ્રેમીઓનો સ્પર્શ મળ્યો હતો એટલે એમાં, ગુજરાતના દિવંગત નેતાઓની વાતો ન હતી. નરેન્દ્ર મોદી માત્ર વડાપ્રધાન જ નથી પણ સારા સાહિત્ય્કાર અને કવિ પણ છે એટલે એમની તસ્વીર પ્રથમ પાને મુકાઇ હતી. ગુજરાતી સાહિત્ય પરિષદના વરાયેલા પ્રેસિડેન્ટ અને કવિ, લેખક, વિચારક, નાટ્યલેખક તથા શિક્ષણશાસ્ત્રી એવા શ્રી. સિતાંશુ યશચંદ્રનો ફોટા સાથે પરિચય અને તેમની બે કવિતાઓને સ્થાન આપવામાં આવ્યું હતું. બીજા એક જાણિતા નાટ્યકલાકાર, નાટ્યલેખક અને દિગ્દર્શક શ્રી. વિહંગ મહેતા અને તેમના નાટકો અંગેનો અભ્યાસુલેખ, પત્રકાર, ચિંતક અને કોલમીસ્ટ શ્રી. કૃષ્ણકાંત ઉનડકટ , તેજાબી લેખક શ્રી. ચંદ્રકાંત બક્ષી અને કવિશ્રી. અનિલ ચાવડા તથા હ્યુસ્ટનની તેજસ્વી લેખિકા, કવયિત્રી અને કલમના કસબી એવા દેવિકા રાહુલ ધ્રુવનો પણ ફોટા સાથે પરિચય, શ્રી. રસેશ દલાલ દ્વારા રજુ કરાયો છે. હ્યુસ્ટનની સાહિત્ય સરિતાની પ્રવૃત્તિઓ અંગેનો લેખ પણ દેવિકાબેનની કલમે લખાયેલો છે. સોવેનિયરને પાને પાને દેવિકાબેનની કલમના ચમકારા દેખાઈ આવે છે.